पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। नंबर उम्मीद से कम आए तो क्या हुआ, खुदकुशी का ख्याल बच्चे के मन में कैसे आया? इसके लिए कहीं न कहीं परिवार, रिश्तेदार, शिक्षक और पूरा समाज ही तो जिम्मेदार है। आखिर हम अपने बच्चों को ये क्यों नहीं बता पा रहे हैं कि जिंदगी सिर्फ नंबरों का खेल नहीं है। इसी गंभीर मसले पर दैनिक भास्कर ने रविवार को टॉक शो का आयोजन किया तो यही राय सामने आई कि हम बच्चों से अपेक्षाएं तो ज्यादा रखते हैं, लेकिन उनमें बर्दाश्त करने की क्षमता विकसित नहीं कर पाते।
हर दूसरे दिन सुसाइड की एक खबर। कमोबेश हर मामला स्कूल या कॉलेज के छात्र-छात्राओं का। किसी ने मम्मी की जरा सी डांट पर, तो कोई उम्मीद से कम नंबर आने पर जिंदगी खत्म कर गया। माता-पिता को यकीन ही नहीं हो रहा है कि जिन लाड़लों की बचपन से हर जिद उन्होंने पूरी की, वो जरा सी बात पर ऐसे रूठे कि उन्हें जिंदगी भर का दर्द दे गए। शहर में बढ़ रही खुदकुशी की घटनाओं पर दैनिक भास्कर ने टॉक शो का आयोजन किया। उन बच्चों के परिजनों का दर्द जाना, वे जरा सी बात पर उन्हें जिंदगी भर की सिसकियां दे गए।
टॉक शो में उन बच्चों के परिजनों ने उस दिन की पीड़ा बयां की। डॉक्टर्स और मनोवैज्ञानिकों ने बताया कि आपाधापी की इस जिंदगी में माता-पिता के पास बच्चों के लिए समय नहीं रह गया है। रोजमर्रा के काम की व्यस्तता में माता-पिता अपने बच्चों को जिंदगी का असली फलसफा बताना भूल गए हैं। राजधानी पुलिस के मुखिया, स्कूल के प्राचार्य और काउंसलर्स ने भी माना कि ये आत्ममंथन का वक्त है। अब अगर जिंदगी की भागदौड़ में हमने बच्चों के लिए वक्त नहीं निकाला तो आने वाला समय और भयावह हो सकता है।
एक्सपट्र्स की राय अभिभावक, शिक्षक और समाज सभी को समझनी होगी जिम्मेदारी
॥बर्दाश्त करने की क्षमता बढ़ानी होगी, बच्चों को पहले अच्छा इंसान बनाएं। फिर उन्हें जिंदगी के मायने बताएं।
डॉ. सुधीर गोयल, एम्स
॥बच्चे के टेंपरामेंट को समझकर उससे अपेक्षा करें। रट्टा मारकर पास करने की प्रवृत्ति न हो। एजुकेशन सिस्टम रोजगारपरक हो।
डॉ. डीके सिंह, एम्स
॥बच्चों की ना न सुनने की टेंडेंसी खत्म करें। वे जब तक मैच्योर न हो जाएं, मोबाइल, बाइक जैसे संसाधन उन्हें उपलब्ध न कराएं।
प्रो. विनय मिश्रा, एचओडी, ह्यूमिनिटी डिपार्टमेंट, बीएसएसएस
॥अभिभावक बच्चों को ज्यादा समय दें। उनकी परेशानियों को समझें। परिणाम के लिए ज्यादा दबाव न बनाएं।
शबनम खान, काउंसलर
॥एजुकेशन सिस्टम में बहुत खामी है। बच्चों के लिए ऐसा माहौल बनाएं कि वे प्रशंसा के साथ डांट खाने के लिए भी तैयार रहें।
एसएन रॉय, प्राचार्य, महर्षि विद्या मंदिर
॥क्यारी में पौधा लगा दिया तो उसमें पानी डालने की भी फुर्सत निकालनी होगी। ऐसा ही बच्चों के साथ है। उसे अच्छी पेरेंटिंग भी चाहिए।
राजेश तिवारी, प्राचार्य, एक्सीलेंस स्कूल
॥बच्चों पर प्रेशर कुकर की तरह दबाव बनाने से कुछ नहीं होगा। उनमें सहनशीलता का विकास करने की जरूरत है।डी श्रीनिवास वर्मा, डीआईजी
॥इस स्थिति के लिए हमारा समाज ही दोषी है। स्वस्थ्य मनोरंजन समाज से खो गया है। स्कूलों को भी इस दिशा में जिम्मेदारी समझनी होगी।
विभांशु जोशी, सदस्य, बाल आयोग
॥बच्चों की निगरानी करना जरुरी है। ये भी ध्यान रखना होगा कि बच्चे इंटरनेट और मोबाइल का गलत इस्तेमाल न कर पाएं।
एचएन गुरु, रिटायर्ड सीएसपी
इनका रखें ध्यान
:बच्चा गुमसुम रहे तो उससे बात करें। उसकी परेशानी को समझें। :बच्चों के दोस्तों के बारे भी पूरी जानकारी रखें।
:बच्चे किनसे बात कर रहे हैं, क्या बात कर रहे हैं, इस पर भी नजर रखें।
:परीक्षा परिणाम के लिए बच्चे पर ज्यादा दबाव न बनाएं।
:आस-पड़ोस के बच्चों से भी ज्यादा तुलना न करें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva mar_Deva hin_Deva awa_Deva hin_Deva bho_Deva hin_Deva bho_Deva hin_Deva mai_Deva hin_Deva bho_Deva hin_Deva hin_Deva mai_Deva hin_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn